ขอคำแนะนำหน่อย กลยุทธ์ 1-4-0 ของไปรษณีย์ไทย คืออะไร
ในโอกาส ไปรษณีย์ไทยครบรอบ 140 ปี จึงวางเป้าหมายขับเคลื่อนองค์กร ด้วยกลยุทธ์ 1-4-0 ดังนี้

1 คือ การเป็นที่หนึ่งเรื่องคุณภาพ พร้อมส่งมอบคุณค่าด้วยบริการที่มีคุณภาพเพื่อคนไทยอย่างต่อเนื่อง โดยให้บริการส่งพัสดุแตกต่างกันในแต่ละประเภทสินค้า ทั้งสินค้าทั่วไป ผลไม้ ของสด

4 คือ เส้นทางขนส่งทางรถยนต์ ทางรถไฟ ทางอากาศ ทางดิจิทัลครอบคลุมทั่วไทย ทั่วโลก ครบทุกไลฟ์สไตล์

0 คือ Zero Complaint ลดข้อร้องเรียนเป็นศูนย์ หรือแก้ปัญหาให้ผู้ใช้บริการอย่างรวดเร็วที่สุด ” การให้บริการตลาดแมส ไม่ใช่ว่าไปรษณีย์ไทย ไม่มีข้อร้องเรียน แต่ได้วางแนวทาง จัดตั้งทีมงานดูแลเรื่องร้องเรียนโดยเฉพาะ เพื่อแก้ปัญหาให้จบอย่างรวดเร็ว”

ผศ.ดร.เอกก์ ภทรธนกุล กรรมการและประธานคณะอนุกรรมการด้านกลยุทธ์ขับเคลื่อนการตลาดและการสื่อสาร บริษัท ไปรษณีย์ไทย จำกัด กล่าวว่าปีนี้ที่ไปรษณีย์ไทยเดินทางมาถึงอายุ 140 ปี และอยู่ในตลาดที่มีการเปลี่ยนแปลงตลอดเวลา จึงให้ความสำคัญกับการเป็น “แบรนด์” ที่ทุกคนเชื่อถือเมื่อนึกถึงบริการขนส่ง

โดยเฉพาะคนรุ่นใหม่ที่อาจมีภาพจำว่าไปรษณีย์ไทยเป็นแบรนด์ที่อยู่มานาน ไม่ทันสมัย ไปรษณีย์ไทยต้องทลายกำแพงภาพจำตรงนี้ไปให้ได้ เพื่อเข้าถึงกลุ่มคนนิวเจนให้มากขึ้น ทั้งในเชิงการสร้างฐานผู้บริโภคผ่านโครงการและแคมเปญต่าง ๆ พร้อมทั้งมองหาไอเดียใหม่ๆ และอินไซต์จากคนรุ่นใหม่ Gen Z มาปรับใช้และต่อยอดให้กับแบรนด์ให้ดูสดใสมากขึ้น เหมือนองค์กรอายุ 14 อีกครั้ง ทำให้องค์กรมีทั้ง “พี่ไปรฯ” และ “น้องไปรฯ” ร่วมกันทำงาน

“การทำตลาดจะให้ความสำคัญกับการครองใจผู้ใช้บริการ เป็นเพื่อนสนิทที่พร้อมเดินเคียงข้างคนไทยในทุกเส้นทาง ที่ส่งมอบทั้งความสัมพันธ์และความสำเร็จ อีกทั้งยังรู้จริง รู้ใจ ผู้ใช้บริการทุกคน ด้วยแนวคิด ส่งทุกความสัมพันธ์ สู่ทุกความสำเร็จ”

ไปรษณีย์ไทยยังมุ่งเน้นความเป็น Top of Mind ที่คนไทยจะนึกถึง ไม่ว่าจะเป็นการมีบริการที่ออกแบบมาเฉพาะและน่าจดจำสำหรับคนทุกเจเนอเรชัน ความเชื่อใจกับคุณภาพที่สัมผัสได้จริง การสร้างประสบการณ์ใหม่ๆที่นอกเหนือไปจากการสื่อสารและการขนส่งแล้ว ยังเป็นแบรนด์ที่ช่วยแนะแนวทางและนำพาธุรกิจต่างๆ ไปสู่ตลาดที่เหมาะสม เป็นแบรนด์ที่พร้อมก้าวไปกับโลกอนาคตทุกยุค ทุกสมัย